Document ID: 32002R0704

A TANÁCS 704/2002/EK RENDELETE
(2002. március 25.)
az egyes ipari termékek behozatalára vonatkozó, a Közös Vámtarifa szerinti autonóm vámtételek ideiglenes felfüggesztéséről és egyes halászati termékeknek a Kanári-szigetekre irányuló behozatalára vonatkozóan autonóm közösségi vámkontingensek megnyitásáról és kezeléséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 299. cikke (2) bekezdésére,
tekintettel a Bizottság javaslatára[?],
tekintettel az Európai Parlament véleményére[?],
tekintettel a Gazdasági és Szociális Bizottság véleményére,
tekintettel a Régiók Bizottsága véleményére,
mivel:
(1) 2000 októberében és novemberében a spanyol hatóságok kérelmezték az először a közösségi jog rendelkezéseinek kanári-szigeteki alkalmazásáról szóló, 1991. június 26-i 1911/91/EGK tanácsi rendelettel[?] bevezetett, 2001. december 31-én lejárt közös vámtarifa (KVT) intézkedések fenntartását további tízéves időtartamra, és kérelmük alátámasztására néhány dokumentumot nyújtottak be. A dokumentumok értékelésére rendelkezésre álló idő azonban nem volt elegendő ahhoz, hogy végleges következtetést hozzanak arról, hogy az intézkedések fenntartása a kérelmezett időszakra még mindig indokolt-e.
(2) Ezért a tarifális intézkedések alkalmazását egy évvel meghosszabbították az 1911/91/EGK rendelet módosításáról szóló, 2001. május 30-i 1105/2001/EK tanácsi rendelettel[?], valamint az egyes halászati termékek Kanári-szigetekre történő behozatalára vonatkozó, a Közös Vámtarifában rögzített autonóm vámtételek ideiglenesen felfüggesztéséről szóló 3621/92/EGK rendelet, továbbá az egyes ipari termékek Kanári-szigetekre történő behozatalára vonatkozó, a Közös Vámtarifában rögzített autonóm vámtételek ideiglenesen felfüggesztéséről és Közös Vámtarifa szerinti vámtételek fokozatos bevezetéséről szóló 527/96/EK rendelet alkalmazási idejének meghosszabbításáról szóló, 2001. május 30-i 1106/2001/EK tanácsi rendelettel[?].
(3) A Kanári-szigetekre vonatkozó egyedi intézkedések 1991. évi bevezetése óta a régió gazdasági helyzete jelentősen javult. A munkavállalók és alkalmazottak átlagos keresete megközelítette Spanyolország hasonló átlagos értékeit. A munkanélküliség a spanyol átlag szintjére csökkent (kb. 12 %), és csaknem megszűnt a szigetek és Spanyolország lakosai közötti életszínvonal-különbség. Ezt a fejlődést nagyrészt a turisztikai ágazat és az ahhoz kapcsolódó kereskedelem óriási növekedése, valamint a mezőgazdaság fejlődése okozta.
(4) Ugyanakkor azonban megjegyezték, hogy a feldolgozóipari ágazat fejlődése lényegesen elmaradt a két másik ágazattól, és fennáll annak a veszélye, hogy teljesen kiszorul. Az utóbbi két évben ennek az ágazatnak a hozzájárulása a Kanári-szigetek nemzeti össztermékéhez (GNP) a helyi GNP 6 %-a alá esett. E csökkenés okait az alábbiakban tárgyaljuk. A gazdaság e területének további visszaesése azzal a kockázattal jár, hogy az általános gazdasági helyzet még sebezhetőbbé válik, tekintettel a nemzetközi turizmus változékonyságára, amelytől a szigetek egyre inkább függnek.
(5) Eddigi tapasztalok alapján a Kanári-szigetek ipara főleg a szigetek helyi piacára termel, és - az afrikai kontinenshez való közelsége ellenére - a szigeteken kívül rendkívül nehezen talál vevőt a termékeire. Ezt a nehéz helyzetet alapvetően a szállítási eszközök hiánya, és a áruk beszerzéshez és elosztásához kapcsolódó magas szállítási költségek okozzák. Ez negatív hatást gyakorol a késztermékek gyártási költségeire, ami a termékfajtától függően a spanyol félszigeten található hasonló vállalatok gyártási költségeihez képest a gyártási költségek akár 12 %-os növekedéséhez is vezethet. Emellett az energiaárak fejlődése és azoknak az utóbbi két évben a szállítási költségekre gyakorolt világméretű hatása mindenképpen hozzájárult a szigetek ipari ágazata versenyhelyzetének további romlásához. Továbbá, ugyanakkor folyamatosan csökkentek az ezen ágazat fejlődésének támogatása céljából 1991 óta bevezetett autonóm vámfelfüggesztéseken alapuló előnyök. Ennek az volt a hatása, hogy a helyi iparágaknak a spanyol félszigeten és a Közösség más részében található versenytársaikkal szembeni versenyképessége jelentős veszteségeket szenvedett.
(6) Mindkét szempont hozzájárult az ipari fejlődés stagnálásához, ami az ágazatnak a Kanári-szigetek általános gazdasági fejlődésétől való elszakadásához vezetett.
(7) A Kanári-szigetek 1991 óta tartó társadalmi és gazdasági fejlődése alapján a meglévő autonóm tarifális intézkedések 2001 végéig történő fokozatos megszüntetése nem megfelelő. Ezeknek az intézkedéseknek a megszüntetése azonnali inflációs hatást gyakorolna a Kanári-szigetek piacára, és azzal a kockázattal járna, hogy a szigetek már így is igen kis méretű ipari bázisát többé-kevésbé eltörölné. Szükséges azonban a tarifális intézkedések átrendezése, figyelembe véve a szigeteken élő emberek társadalmi és gazdasági helyzetének változását, a helyi iparágak nehéz versenyhelyzetét, valamint a KVT vámdíjszabásainak az Uruguayi Forduló eredményeiből következő változását.
(8) Ezért meg kell különböztetni a végfelhasználói ipari termékek, tőkebefektetési áruk és nyersanyagok, és ipari átalakítási és karbantartási célú alkatrészek és részegységek kezelését. A 2002. január 1-jén 2 % alatti KVT-vám alá tartozó termékek nem eshetnek a felfüggesztések hatálya alá, mivel a felfüggesztésből adódó gazdasági hatást jelentéktelennek tekinthető. Továbbá, a Kanári-szigeteken alkalmazandó AIEM adóra vonatkozó szabályokról szóló javaslat hatókörébe tartozó termékeket szintén nem eshetnek a vámfelfüggesztések hatálya alá, mivel a közösségi vámok helyi adókkal történő helyettesítése ellentétes az egységes piac elvével.
(9) A végfelhasználói termékek behozatalára a 2000. és 2001. évben átlagosan 4,5 %-os vámkedvezmény vonatkozott. Mivel a szigeteken lakó emberek gazdasági és társadalmi helyzete 1991 óta jelentősen javult, és figyelembe véve azt, hogy a Közösségen belül vannak más régiók, amelyeknek gazdasági helyzete lényegesen rosszabb, és amelyek nem élhetnek hasonló előnyökkel, a végfelhasználói termékekre vonatkozó vámfelfüggesztések fokozatos megszüntetése megfelelő.
(10) Azonban a Kanári-szigetek piacán fellépő inflációs hatások elkerülése céljából a felfüggesztéseket és vámkontingenseket ötéves időszak alatt lépésről lépésre kell visszavonni.
(11) A végfelhasználói termékek kereskedelmének eltérülését elkerülendő a felfüggesztések csak olyan termékekre vonatkozzanak, amelyeket akkor rakodnak le a hajóról vagy repülőgépről, amikor a szabad forgalomba bocsátásra vonatkozó vámáru-nyilatkozatot a Kanári-szigeteken lévő spanyol vámhatóság részére benyújtják, és amelyeket a vámterületről a szabad forgalomba bocsátást követően eltávolítanak. A gépkocsik behozatalára vonatkozóan ugyancsak különleges rendelkezésekről kell gondoskodni.
(12) A fentiek értelmében, napjainkban az ipart annak a veszélye fenyegeti, hogy teljesen kiszorul, és még soha nem volt ilyen távol attól, hogy termékeinek a szigeteken kívüli vevők részére történő értékesítése útján elérhesse a méretgazdaságosságot. Annak érdekében, hogy az ágazat lehetőséget kapjon versenyképessége visszaállítására és javítására, olyan intézkedési keret szükséges, amely hosszú távú kilátásokat biztosít a befektetőknek, és a gazdasági szereplők számára lehetővé teszi, hogy olyan ipari és kereskedelmi tevékenységi szintet érjenek el, ami érdekeltebbé teszi a szállítmányozó vállalatokat, hogy elfogadható árakon jobb minőségű szolgáltatásokat kínáljanak.
(13) Ezért tehát megfelelő a kanári-szigeteki vállalatok által használt tőkebefektetési árukra és nyersanyagokra, és ipari átalakítási és karbantartási célú alkatrészekre és részegységekre vonatkozó KVT-vámokat teljes egészében felfüggeszteni a 2002. január 1-jén kezdődő 10 éves időtartamra.
(14) A felfüggesztéseknek, a hatályban lévő vámjogszabályoknak megfelelően, a termékek végfelhasználásától kell függeniük.
(15) A Kanári-szigeteknek bizonyos, belföldi fogyasztásban lényeges halászati termékek ellátási forrásához viszonyított kivételes földrajzi helyzete további költségek felmerülésének következményével jár ebben az ágazatban. Ez a természetes hátrány - megfelelő mértékű közösségi vámkontingenseken belül - többek között a kérdéses termékek harmadik országból történő behozatalára vonatkozó vámok ideiglenes felfüggesztésével orvosolható.
(16) Az illetékes spanyol hatóságok jelentést nyújtottak be a 3621/92/EGK tanácsi rendelet szerinti vámfelfüggesztési rendelkezések működéséről, és a Bizottság megvizsgálta a Kanári-szigetekre irányuló bizonyos halászati termékek behozatalára elfogadott intézkedések hatását.
(17) A Bizottság úgy véli, hogy bizonyos halászati termékekre két vámkontingens indokolt, mert azok lefednék a Kanári-szigetek belföldi piacának szükségleteit, miközben biztosítanák, hogy a Közösségbe irányuló csökkentett vámtételű behozatalok beáramlása előrelátható és egyértelműen azonosítható maradjon.
(18) A belső piac működésének közvetlen befolyásolását elkerülendő, intézkedéseket kell hozni annak biztosítására, hogy azokat a halászati termékeket, amelyekre a felfüggesztést kérték, kizárólag a Kanári-szigetek belföldi piacára szánják.
(19) A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet[?] előírta a vámáru-nyilatkozatok időrendjét követően felhasználni tervezett vámkontingensek kezelési szabályait.
(20) Intézkedéseket kell hozni azért, hogy lehetővé tegyék a Bizottság rendszeres tájékoztatását a kérdéses behozatalokról, és rendelkezni kell a Bizottság felhatalmazásáról, hogy a Vámkódex Bizottság véleményének kézhezvétele után szükség esetén ideiglenes intézkedéseket hozzon arra, hogy megakadályozza a kereskedelem minden spekulációs célú eltérítését, amíg a Közösség intézményei végleges megoldást fogadnak el.
(21) A Kombinált Nómenklatúra módosításai szokványos esetben nem okoznak semmilyen lényeges változást ezen intézkedések jellegében. Egyszerűsítési okokból ezért rendelkezni kell a Bizottság felhatalmazásáról, hogy a Vámkódex Bizottság véleményének kézhezvétele után e rendelet mellékleteiben elvégezze a szükséges módosításokat és technikai kiigazításokat, beleértve az egységes szerkezetbe foglalt változat közzétételét.
(22) A 1911/91/EGK rendeletben megállapított intézkedésekkel való folytonosság biztosítása érdekében e rendelet intézkedéseit 2002. január 1-jétől szükséges alkalmazni,
ELFOGADTA EZT A RENDELETET:
1. cikk
(1) 2002. január 1-től 2006. december 31-ig az I. melléklet A. szakaszában felsorolt végfelhasználói termékek Kanári-szigetekre történő behozatalára alkalmazandó KVT-vámokat az abban a részben megállapított szinteknek és időrendnek megfelelően fel kell függeszteni.
(2) 2002. január 1-től 2006. december 31-ig az I. melléklet B. szakaszában felsorolt végfelhasználói termékek Kanári-szigetekre történő behozatalára alkalmazandó KVT-vámokat az abban a részben megállapított szinteknek és időrendnek megfelelően a jelölt összegig fel kell függeszteni.
(3) A felfüggesztéseket kizárólag azokra az árukra kell alkalmazni, amelyeket azelőtt rakodnak le a hajóról vagy repülőgépről, mielőtt a szabad forgalomba bocsátásra vonatkozó vámáru-nyilatkozatot benyújtják a kanári-szigeteki vámhatóságnak.
A 8703 KN-kód alá tartozó behozott gépkocsikat és a 8711 KN-kód alá tartozó behozott motorkerékpárokat, amelyekre a vámokat e rendeletnek megfelelően felfüggesztették, legalább 24 hónapos időtartamra nyilvántartásba kell venniük olyan személyeknek, akiknek fő lakóhelyük a spanyol közúti közlekedési törvények rendelkezései szerint a Kanári-szigeteken található.
(4) 2002. január 1-től 2011. december 31-ig teljes egészében fel kell függeszteni a II. mellékletben felsorolt kereskedelmi és ipari felhasználású tőkebefektetési áruk Kanári-szigetekre történő behozatalára alkalmazandó KVT-vámokat. Ezeket az árukat a Kanári-szigeteken található gazdasági szereplők általi szabad forgalomba bocsátást követően legalább 24 hónapon át kell használni.
(5) 2002. január 1-től 2011. december 31-ig teljes egészében fel kell függeszteni a III. mellékletben felsorolt ipari átalakítási és karbantartási felhasználású nyersanyagok, alkatrészek és részegységek Kanári-szigetekre irányuló behozatalára alkalmazandó KVT-vámokat.
2. cikk
(1) Az illetékes spanyol hatóságok meghozzák az 1. cikk betartásának biztosításához szükséges intézkedéseket. Az illetékes spanyol hatóságok 2002. július 1-ig értesítik a Bizottságot a végrehajtott intézkedésekről.
(2) Az 1. cikk (4) és (5) bekezdésében említett vámok felfüggesztését a 2913/92/EGK tanácsi rendelet[?] 21. és 82. cikkének megfelelően végfelhasználáshoz, és az e cikkek rendelkezéseinek a Közösség által történő végrehajtása során megállapított ellenőrzésekhez kell kötni.
(3) Az I. melléklet B. szakaszában és a IV. mellékletben felsorolt vámkontingenseket a 2454/93/EGK rendelet 308a., 308b. és 308c. cikkének megfelelően a Bizottság kezeli.
3. cikk
(1) 2002. január 1-től 2006. december 31-ig a IV. mellékletben felsorolt halászati termékek kanári-szigeteki behozatalára alkalmazandó KVT-vámokat a jelzett mennyiségekig teljes egészében fel kell függeszteni.
(2) A IV. mellékletben megállapított alapvető kontingensmennyiségeket évente 2,5 %-kal kell növelni.
(3) Az (1) bekezdésben említett felfüggesztést kizárólag a Kanári-szigetek belföldi piacára irányuló termékekre szabad nyújtani. Azokat csak olyan halászati termékekre szabad alkalmazni, amelyeket azelőtt rakodnak le a hajóról vagy repülőgépről, hogy a kanári-szigeteki vámhatóságnak benyújtanák a szabad forgalomba bocsátásra vonatkozó vámáru-nyilatkozatot.
Az illetékes spanyol hatóságok akkor fogadnak el a betartás biztosításához szükséges intézkedéseket, különösen a KVT-vámok kivetését, amikor a kérdéses termékeket a Közösség vámterületének más részeire szállítják. A Bizottságot a végrehajtott intézkedésekről 2002. július 1. előtt értesítik.
4. cikk
(1) Az illetékes spanyol hatóságok minden év március 1-jén és október 1-jén féléves jelentést küldenek a Bizottság részére az olyan áruk behozataláról, amelyekre az 1. cikk rendelkezéseinek megfelelően vámfelfüggesztést nyújtottak. A jelentések minden év január 1-től június 30-ig illetve július 1-től december 31-ig tartó időszakára vonatkoznak. A jelentések egyenként megjelölik a 8 jegyű KN-kódot, a teljes vámértéket és a behozatalok összes súlyát a hathónapos időszak alatt. A jelentést négy részre osztják e rendelet I., II. és III. mellékletének megfelelően.
(2) Ha a spanyol hatóságok az e rendelet II. és III. mellékletében felsoroltakból törölni kívánnak, vagy azokhoz új termékeket akarnak hozzáadni, minden év április 1-jét megelőzően kérelmet nyújtanak be a Bizottsághoz, amelyhez a kérelmet igazoló megfelelő okirati bizonyítékot csatolnak. A Bizottság a benyújtott bizonyítékok alapján megvizsgálja a kérelmet, és amikor a kérelmet elfogadhatónak tekinti, javasolja a Tanácsnak a kérdéses mellékletek megfelelő módosítását.
5. cikk
(1) 2004. június 1. előtt az illetékes spanyol hatóságok jelentést nyújtanak be a tanácsnak a 3. cikkben említett intézkedések végrehajtásáról. A Bizottság megvizsgálja az elfogadott intézkedések hatását, és ennek az időközi vizsgálatnak az alapján szükség esetén javaslatot készít a Tanácsnak az behozandó mennyiségek bármely vonatkozó módosításáról.
(2) 2004 után az illetékes spanyol hatóságok 2006. június 1-ig jelentést nyújtanak be a Tanácsnak a 3. cikkben említett intézkedések végrehajtásáról. A Bizottság ismételten megvizsgálja az elfogadott intézkedések hatását, és a vizsgálati eredmények alapján a 2006 utáni időszakra vonatkozó bármely javaslatot előterjeszt a Tanácsnak.
6. cikk
(1) Ha a bizottságnak oka van azt feltételezni, hogy az e rendelet által bevezetett felfüggesztések egy adott termék esetében a kereskedelem eltérítéséhez vezettek, a Vámkódex Bizottság véleményének kézhezvételét követően bizottsági rendelet útján 12 hónapnál nem hosszabb időtartamra átmenetileg visszavonhatja a felfüggesztést. Azoknak a termékeknek a behozatali vámját, amelyekre az átmenetileg visszavont felfüggesztés vonatkozik, kezesség útján kell biztosítani, és a kérdéses termékek szabad forgalomba bocsátása a Kanári-szigeteken az ilyen kezesség nyújtásának függvénye.
(2) Ha a Tanács a Bizottság javaslatáról a 12 hónapos időszakon belül úgy dönt, hogy a felfüggesztést véglegesen vissza kell vonni, a kezesség útján biztosított vámok összegét véglegesen be kell hajtani.
(3) Ha a 2. cikknek megfelelően a 12 hónapos időszakon belül nem fogadtak el végleges döntést, a biztosítékokat fel kell szabadítani.
7. cikk
Szükség esetén a Bizottság, a Vámkódex Bizottság véleményének kézhezvételét követően, bizottsági rendelettel e rendelet I-IV. mellékletében olyan módosításokat és kiigazításokat tehet, amelyek a Kombinált Nómenklatúra módosításai következtében váltak szükségessé.
8. cikk
Ez a rendelet az Európai Közösségek Hivatalos Lapjában történt kihirdetését követő harmadik napon lép hatályba.
Ezt a rendeletet 2002. január 1-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. március 25-én.

Labels: 3
15
6